Община Пловдив стартира процедура за избиране на членове на Съвета на децата, който е консултативен орган към председателя на Държавна агенция за закрила на детето (ДАЗД). Той работи по изпълнение на основните принципи на Конвенцията на ООН за правата на детето и Закона за закрила на детето. Неговата цел е да бъде насърчено детското участие в процесите на изработване на политики за децата и вземане на решения. В Съвета ще бъдат избрани деца, които да представляват гласа на своите връстници от цялата страна при създаването и прилагането на мерки и политики, свързани с млади хора.

Той включва представители на младите хора от всяка административна област и на децата от уязвими групи и им дава възможност да обменят знания, умения и ценности и да взаимодействат с държавни и неправителствени организации на национално и регионално ниво.

Съгласно утвърдената процедура, Кметът на всяка община извършва избор на кандидатури за членове на Съвета на децата на територията на общината и ги предлага на Областния управител. От своя страна Областният управител извършва подбор на кандидатурите, подадени от всички общини и представя трите номинирани за областта кандидатури във всяко направление, съществуващо на територията на областта до Председателя на ДАЗД.

Комисията, определена от Председателя на ДАЗД, извършва класиране на постъпилите кандидатури от областите съгласно критериите, описани в чл. 5 в процедурата.

Съставът на Съвета се формира от по един представител на всички 28 административни области, 4 квоти за деца от уязвими групи и 1 квота за представител на децата, получили международна закрила в България.

ОБЩИНА ПЛОВДИВ СТАРТИРА ПРОЦЕДУРА ЗА ИЗБОР НА ЧЛЕНОВЕ НА СЪВЕТА НА ДЕЦАТА.

**Кандидатите за членове на Съвета е необходимо да отговарят на следните критерии:** Активност, Креативност, Толерантност, Ангажираност към обща кауза, Умение за водене на преговори и участие в групови дискусии, Ориентираност към резултати, Организаторски умения, Доказани умения да мотивира и обединява децата от областта, Умение за изказване на позиция от името на другите деца в областта.

**Изисквания към деца бежанци:**

- Детето да е получило международна закрила;

- Детето трябва да владее достатъчно добре български език, за да може да общува с всички членове на Съвета и да кандидатстват по едно от направленията.

*Желаещите могат да кандидатстват до 20 май 2024 г. и да изпращат документите си на адрес: гр. Пловдив, пл. „Стефан Стамболов” № 1 , Община Пловдив, Деловодство или на email: info@plovdiv.bg*

*Повече информация за процедурата може да получите на* [*https://sacp.government.bg/съвет-на-децата*](https://sacp.government.bg/%D1%81%D1%8A%D0%B2%D0%B5%D1%82-%D0%BD%D0%B0-%D0%B4%D0%B5%D1%86%D0%B0%D1%82%D0%B0)